JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Iraan vannub Iisraelile kättemaksu
Välisminister Blinken süüdistas Iisraeli
Palestiina televisioon õhutab rünnakutele
Iraan süüdistab endiselt Iisraeli Isfahani tehtud droonirünnakus,
mis tekitas märkimisväärset kahju rajatisele,
kus valmistati nii enesetapudroone kui keskmaarakette Shabab.
Iraani väitel viitavad kõik uurimistulemused sellele,
et rünnakute taga oli Iisrael.
Iraan teatas, et jätab endale seadusliku ja loomuliku õiguse
kaitsta oma rahvuslikku julgeolekut
ja vastata karmilt kõigile sionistliku režiimi ohtudele või väärkasutustele,
kus ja millal peetakse vajalikuks,
ütles Iraani suursaadik ÜROs Amir Sayed Irayani oma avalduses
ja lisas, et see sionistliku režiimi tegevus
on vastuolus rahvusvahelise õigusega.
Rünnak toimus keset pingeid Iraani ja Lääne vahel
seoses Teherani tuumategevuse ja relvatarnetega,
sh pikamaa enesetapudroonidega,
mis osalevad Venemaa sõjas Ukraina vastu.
Iraani nii jõulised reaktsioonid rünnakule näitavad,
et tehas kannatas märgatavalt suuremat kahju
kui vähesed purustused katusel, nagu väideti.
Iisrael on aga kaua aega öelnud, et on valmis ründama Iraani objekte,
kui diplomaatia ei suuda vaos hoida Teherani tuuma- ja raketiprogramme,
kuid oma poliitika kohaselt teatud intsidente ei kommenteerita.
Iraani muret rünnaku suhtes süvendab see,
et nende 4-mootoriliste pommilastiga relvastatud droonide suurim tööulatus
on vaid mõni kilomeeter, nii et kui Iisrael oli rünnaku taga,
pidi nende luureteenistus Mossad värbama kohalikke rühmitusi
droone relvastama ja kasutama.
Vaid ööpäev pärast rünnakut Isfahani ründasid tundmatud lennukid Süürias
25 veoautost koosnenud kolonni, mis vedas relvi ja laskemoona
Iraani Revolutsioonikaardi toetatud vägedele.
Süürlaste allikate teatel süttis kuus veokit ja nende juhid hukkusid.
Pealtnägijate sõnul olevat lennukid kukutanud rünnaku eel
kolonni ette ja keskele põlevaid tõrvikuid,
andes veokijuhtidele võimaluse autodest põgeneda.
Armeeekspertide sõnul
puudutasid need kaks operatsiooni selgelt ka Venemaad,
arvestades eriti selle praeguse sõltuvusega
Iraani sõjalisest toest Ukraina sõjas,
kus relvastatud droonide ja ballistiliste rakettide vajadus
on muutunud uusimaks sõjapidamise vormiks.
Venemaa Välisministeerium mõistiski Isfahanis tehtud rünnaku
provokatsioonina hukka ja hoiatas,
et sel terroriaktil võivad olla arvamatud tagajärjed.
Lisaks teatati midagi ebaharilikku -
Venemaa luureteenistused analüüsivad rünnaku asjaolusid,
et saada toimunust täiuslik pilt.
Moskva pole seni kasutanud kunagi terminit 'terror'
Iisraeli kauaste rünnakute kontekstis Iraani sõjaliste objektide vastu.
Seda arvatakse tähendavat, et venelased ja nende luurejõud
on avanud ukse sekkumisele Iisraeli varjusõtta Iraani vastu,
kus ja millal vajalikuks peetakse.
Eelmisel esmaspäeval saabus USA välisminister Anthony Blinken
3-päevasele visiidile Iisraeli
ja temast sai kõrgeim Iisraelis käinud USA ametnik pärast seda,
kui Benjamin Netanyahu taas peaministriks valiti.
Netanyahu tervitas Blinkenit soojalt
ja nimetas USA presidenti Joe Bidenit Iisraeli tõeliseks sõbraks
ning maadevahelise koostöö tõeliseks meistriks.
Retoorikast hoolimata
tegi Blinken kolme päeva jooksul mitmeid vägagi kriitilisi märkusi,
mis demonstreerisid Bideni valitsuse kahepalgelist Iisraeli-poliitikat.
Tema sõnul suhtub USA kriitiliselt Netanyahu kohtureformidesse,
väites, et need on vastuolus demokraatliku riigi alusprintsiipidega.
See oli Joe Bideni valitsuse selge katse sekkuda Iisraeli siseasjadesse,
kelle parlament on valitud demokraatlikel valimistel
ja teeb oma otsused ise.
Samas kõnes tõdes Blinken vajadust
säilitada ajalooline status quo Jeruusalemma pühapaikades,
sh Haram al-Sharifil ehk Templimäel.
Oli otsene solvang judaismi ülima pühapaiga suhtes
kasutada selle araabiakeelset nime.
Enne Joe Bideni ajastut pole ükski USA tippametnik seda varem teinud.
USA välisminister Tony Blinken kohtus kohe järgmisel päeval
palestiinlaste juhi Mahmoud Abbasiga Ramallah's, omavalitsuse pealinnas.
Ühisel pressikonverentsil rõhutas Blinken oma riigi sügavat kaastunnet
viimasel ajal vägivaldsustes surma saanud süütute tsiviilelanike omastele.
President Bideni sügavat kaastunnet
ainult palestiinlastest inimohvrite omastele
peeti Iisraeli meediaväljaannetes vähemalt veidraks,
sest kõik viimase aja vägivaldsused
on olnud palestiinlaste algatatud tegude tagajärg.
Blinkeni vahendatud kaastunne toimus vaid neli päeva pärast seda,
kui palestiinlasest terrorist
mõrvas ühe Jeruusalemma sünagoogi ees seitse iisraellast.
Järgmisel hommikul haavas 13-aastane palestiinlane
samas piirkonnas käsirelvaga kaht iisraellast.
Mahmoud Abbas keeldub siiski süstemaatiliselt
neid viimatisi rünnakuid Jeruusalemmas hukka mõistmast.
Ta teatas ka jätkuvast pühendumusest
maksta terroriaktide eest preemiaid terroristidele ja nende peredele.
Jaanuaris, just Holokaustiohvrite mälestuspäeval,
ja vaid tund enne mainitud veresauna Jeruusalemma sünagoogi juures,
kus palestiinlasest terrorist tappis 7 iisraellast ja haavas mitmeid teisi,
edastas Palestiina omavalitsuse ametlik ringhääling Palestine TV
reedese mošeejutluse.
Läänekaldal asuvas Khan al-Ahmari külas jutlustas imaam,
kelle nime ei mainitud, oma publikule,
et Allah on andnud neile loa harrastada džihaadi;
et nad peavad elama vabadena või surema märtritena
ja et Koraan õhutab moslemeid tapma ja tapetud saama džihaadi nimel.
"Allah taevastes on andnud meie rahvale loa harrastada džihaadi,
võidelda ja kaitsta end ja oma õigusi kõikvõimalike vahenditega.
Kui Allahi luba on antud, pole kellegi teise luba enam vaja -
ei üheltki rahvusvaheliselt tasandilt ega kelleltki teiselt -
sest selle otsuse on teinud Allah ise.
Ela vabana ja uhkena või sure märtrina - see on usk,
mis vahendati meie vanemaile juba nende vanematelt
ja mida õppisime oma usundi kohta ka kallilt prohvetilt Muhhamedilt,"
Nii vahendab palestiinlaste telejaam sõnumit nende rahunägemusest.
USA presidendi kaheharuline nägemus
kulmineerus välisminister Blinkeni kõne kaudu,
kus ta kiitis Mahmoud Abbasi sihikindla ja otsustava hoiaku eest
terrorismi tõrjumises.
Otsekui järjeks igasugusele ebajärjekindlusele,
lubas välisminister Blinken samal kohtumisel PO-le
veel miljardi dollari võrra abiraha.
Ekspresident Trump oli katkestanud enamuse USA abist palestiinlastele
seoses Taylor Force seadusega.
Selle järgi on USA seadusandluse vastane anda majandusabi PO-le,
enne kui see lõpetab stipendiumide maksmise
PO märtrite fondi kaudu isikutele, kes sooritavad terroriakte,
ja surnud terroristide omastele.
Välisminister mainis ka USA pühendumust
kahe riigi lahendusele, mis looks Iisraeli sees Palestiina riigi
pealinnaga Jeruusalemmas.
Ta mainis selle nägemuse suurimaks takistuseks asju
nagu iisraellaste asunduste laiendamine,
eelpostide seadustamine, terroristide elamute lammutamine
ja väljatõstmised ning pühapaikade ajaloolise status quo häirimine.
Otsekui vastuseks USA-lt saadud toetusele,
õhutasid PO, Palestiina Vabastusorganisatsioon PLO
ja Palestiina rahvuslik komitee BNC eelmisel nädalal maailma rahvaid
ning nende demokraatlikke ja progressiivseid võime
osalema aktiivselt Iisraeli-vastases BDS-liikumises
ehk boikottides, divesteerimises ja sanktsioonides
ning lammutama Iisraeli arendatud asunduskolonialismi,
apartheidi ja sõjalise okupatsiooni süsteemi.
Nende liikumiste ühisavalduses tõdetakse,
et sionism on rassistlik ja genotsiidlik ideoloogia,
mis õhutab terrorismile ja fašismile.
Brigaadikindral Yossi Kuperwasser,
kes on Jeruusalemma Avalike Suhete Keskuse vanemprojektijuht,
endine armee komandör ja selle uurimisosakonna juht,
tõdes päevalehele Jerusalem Post, et selline kommunikatsioon
nõuab põhimõtteliselt Iisraeli riigi otsest hävitamist ja ülistab terrorismi.
Sellised boikottidele õhutavad palved
sündisid mitmetel erinevatel konverentsidel ja kohtumistel,
kus PO Justiitsministeerium ja PLO
ühinesid väidetavalt arutama oma apartheidivastast agendat.
"Palestiina omavalitsus mängib topeltmängu.
Neil on pidev julgeolekukoostöö Iisraeliga
ning nad saavad Iisraelilt energiat, vett ja raha.
Nad ei saa Iisraeli avalikult boikoteerida,
sest nad tulistaksid vaid endale pähe,"
tõdes otsekohesuse poolest tuntud kindral Kuperwasser.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ning praegu eriliselt ka Ukraina rahvale.
Jääge kanalile ja kohtume nädala pärast!
Tõlge: Monika Jaaguri